b'\n_START_ARTICLE_\nAstrahanski kanat\n_START_SECTION_\nObdobje pred kanatom\n_START_PARAGRAPH_\nPred ustanovitvijo kanata so delto Volge od 6. stoletja naseljevala razli\xc4\x8dna tur\xc5\xa1ka plemena, med njimi tudi Hazari. Po invaziji Mongolov z vzhoda in delitvi njihovega imperija je ozemlje pri\xc5\xa1lo pod oblast Zlate horde. Po razpadu Zlate horde v dr\xc5\xbeavljanski vojni je Kasim I. okrog leta 1466 ustanovil Astrahanski kanat. Polo\xc5\xbeaj ob izlivu Volge je kanatu omogo\xc4\x8dal nadzor nad pomembnimi trgovskimi potmi in kopi\xc4\x8denje bogastva in zato privla\xc4\x8dil bli\xc5\xbenje dr\xc5\xbeave in nomadska plemena. Krimski kan Mengli I. Geraj, ki je opusto\xc5\xa1il prestolnico Velike horde Saraj Al D\xc5\xbeadid, je naredil veliko \xc5\xa1kode tudi v Astrahanskem kanatu.\n_START_SECTION_\nPrebivalstvo in dru\xc5\xbeba\n_START_PARAGRAPH_\nVe\xc4\x8dino prebivalstva v Astrahanskem kanatu so predstavljali Astrahanski Tatari in Nogajci. Tgovci so trgovali z Moskvo, Kazanom, Krimom, Centralno Azijo in Zakavkazjem._NEWLINE_Plemstvo je bilo razdeljeno v \xc5\xa1tiri fevdalne razrede. Na najvi\xc5\xa1jem polo\xc5\xbeaju je bil kan, kateremu so sledili sultani, begi in mirze. Drug del prebivalstva so bili qara xal\xc4\xb1q \xe2\x80\x93 navadni ljudje.\n_START_SECTION_\nVera\n_START_PARAGRAPH_\nDr\xc5\xbeavna vera je bil islam. Po ruski osvojitvi kanata leta 1556 je islam v veliki meri zamenjalo rusko pravoslavno kr\xc5\xa1\xc4\x8danstvo. V regiji je trenutno dokaj velika muslimanska manj\xc5\xa1ina.\n_START_SECTION_\nZgodovina\n_START_PARAGRAPH_\nV 1530. letih je Astrahanski kanat sodeloval s Krimskim kanatom in Nogajsko hordo na pohodu proti Rusom. Kasneje se je spopadal s svojimi nekdanjimi tatarskimi zavezniki. Leta 1552 je car Ivan IV. Ruski, bolj znan kot Ivan Grozni, osvojil Kazan. Kamlu zatem je oblast v Astrahanu prevzelo prorusko usmerjeno plemstvo._NEWLINE_Ivan Grozni je v Astrahan poslal svojo vojsko in za vazalnega vladarja Astrahanskega kanata leta 1554 imenoval Dervi\xc5\xa1 kana. Prorusko astrahansko plemstvo in nogajski plemenski poglavarji so s pomo\xc4\x8djo ruske vojske zasedli Astrahan. Ko je krimska gro\xc5\xbenja Astrahanskemu kanatu minila, je posku\xc5\xa1al Dervi\xc5\xa1 kan s pomo\xc4\x8djo Krimskega kanata izriniti Ruse. Ivan Grozni je proti njim poslal svoje strelce in kozake, ki so leta 1556 osvojili Astrahanski kanat in ga priklju\xc4\x8dili k Ruskemu carstvu. Prestolnico Had\xc5\xbeitarhan so oblegali in po osvojitvi po\xc5\xbegali. Dervi\xc5\xa1 kan je pobegnil v azovski grad. Po padku kanata so Tatare napadli Kalmiki, ki so pregnali nogajske nomade._NEWLINE_Veliko Nogajcev je bilo preseljenih v Kazahstan in Dagestan. V Astrahanski oblasti \xc5\xa1e vedno \xc5\xbeivi pribli\xc5\xbeno 70.000 Astrahanskih Tatarov._NEWLINE_Sodobni Astrahan stoji pribli\xc5\xbeno 12 km od nekdanje prestolnice Had\xc5\xbeitarhan.'